钦定古今图书集成/历象汇编/庶征典/第112卷 > 《论关中饥疏》唐·张延珪
## 钦定古今图书集成/历象汇编/庶征典/第112卷 > 《论关中饥疏》唐·张延珪

臣闻“古有艰难兴王，殷忧启圣”者，皆以事危则志远，
情迫则思深，故能自下登高，转祸为福者也。伏见景
龙之末，中宗遇祸；先天之际，凶党构谋，社稷有危于
倒悬，国朝殆均于绝纽。陛下神武超代，精诚动天，再
扫氛沴，六合清朗。而后上顺皇旨，俯念黔黎，高运璿
衡，光膺宝箓。日月所烛之地，书轨未通之乡，无不霑
“霈渥恩，被服元化，十尧九舜，未足称也。明明上帝，照
临下土，宜锡介祉，以答鸿庥。”然属顷岁以来，阴阳愆
候，九谷失稔，万姓阻饥，关辅之间，更为尢剧，至有樵
苏莫爨，糠麧靡资，不暇聊生，方忧转死，偶会昌运，遘
兹艰否者。臣窃思之，皇天之意，将恐陛下春秋鼎盛，
神圣在躬，不崇朝而建大功，自藩邸“而陟元后，或简
下济之道，独满雄图之志，轻虞舜而不法，思汉武以
自高。是故昭见咎征，载加善诱，将欲大君日慎一日，
虽休勿休，永保大和，以固邦本也。”斯则皇天之于陛
下，眷顾深矣，陛下焉可不奉若休旨而寅畏哉！臣愚
诚愿陛下约心削志，澄思励精，考羲、农之书，敦朴、素
之道，登庸端士，放黜“佞人。屏退后宫，减彻外厩。场无
蹴鞠之翫，野绝从禽之赏。促石田之远境，罢金甲之
悬军。”惠恤惸嫠蠲，薄徭赋，去奇伎淫巧，捐和璧随珠，
不见可欲，使心不乱，自然波清四海，尘销九域，农夫
乐其业，馀粮栖其亩，则和气上通于天，虽五星连珠，
两曜合璧，未足多也。祯祥下降于地，虽凤凰巢阁，麒
麟在郊，未足奇也。或谓天之鉴戒不足畏者，则将上
帝凭怒，风雨迷错，荒馑尢甚，无以济下矣。或谓人之
穷乏不足恤者，则将齐甿沮志，亿兆携离，愁苦怨极，
无以奉上矣。斯盖安危所系，祸福之源，奈何朝廷曾
不是察。况今陛下受命伊始，敷政维新，卿士百寮，华
夷万族，莫不清耳以听，刮目以视，延颈企踵，冀有所闻，颙颙如也。何可怠弃典则，坐孤其望哉！